钦定古今图书集成/明伦汇编/官常典/第647卷 > 刘皓
## 钦定古今图书集成/明伦汇编/官常典/第647卷 > 刘皓

按《过庭录》：皓商父，河北人，质直有守，为耀之倚郭县
令。郡医姚生以术赂结权贵，豪恣莫比，监司惮之。郡
县僚吏，居职能媚姚生者，虽上位有隙，亦必善终，或
升改而去，反是者，祸亦不测，远迩畏恐。后郡僚有老
母疾笃，哀求冀一就视，姚漫不加恤，使人谓曰：“我不
可往，可遣而母来。”郡僚不得已，舁母往。姚之田亩贡
赋未尝纳，商父闻其风久矣，至官，深嫉之。检姚所欠赋税，以公引追纳承行吏以死辞。刘怒叱曰：“有祸我
当尔！”吏持引至其家，姚大怒，毁其公引迳，亲诉于守。
吏归以告，刘笑曰：“何敢尔尔？”乃遣弯者四人，令之曰：
“知姚医谒守，可以我命请至，不从，则夺舁而来。尔等
能办此，吾唯尔惠，否则当挈而妻子出吾境尔。”弯者
如其言，舁姚至县，刘即戒阍者谨守不外通，立姚庭
下诘问曰：“尔庸医，赋税敢不纳邪？”姚厉声与刘相抗。
后问曰：“郡官母老病笃，汝寄迹郡中，不就视，而使其
来此，何理也？”遂命吏械之。姚虞势弱，即解容俛首曰：
“某愚无知，为上位优容至此，不意明公威严若是，幸
见恕。”命绷于庑下，凡累日。姚以病告，刘曰：“尔罪人，不
可归。”家人欲视，令此来。其母八十馀还，追至视疾。僚
属咸快其事，就告刘曰：“此奇事也，然不为已甚，幸容
自新。”恳之再三，始从太守。与姚善，颇不自洁，怒刘之
暴，欲劾，而刘先奏守过伏辜，刘竟无罪。刘因慨然曰：
“此何时哉？吾不可以居此。”即解印去。先子崇宁初官
河北，见之常衣布袍，往来闾里中，浩然自乐，竟不仕。
而姚亦悔过自克，终身称为“长者。”